Bottom of Form

**Reformatoriese Konferensie 2016**

**30 Augustus 2016 by die GK Totiusdal**

**Belydenis van die eenheid, en eenheid van die belydenis**

**Belydenis en eenheid met verwysing na die Nederlandse Geloofsbelydenis**

**1. Inleiding**

Gedurende die nag van 1 tot 2 November 1561 is ’n boekie oor die buitemuur van die kasteel van die plaaslike goewerneur in Doornik gegooi. Doornik was destyds ’n dorp in die suidelike dele van Nederland, vandag België – nie ver van die Franse grens af nie. Saam met die boekie was daar ’n brief wat aan koning Fillips van Frankryk gerig is. Later het geblyk dat die brief en die boekie van ds. Guido de Brés afkomstig was. Ds. de Brés was toe predikant van die Gereformeerde gemeente onder die kruis in die Doornik-omgewing. Die boekie het ’n geloofsbelydenis bevat. Die brief was ’n persoonlike pleidooi namens derduisende protestante om deur die Roomse Koning en sy magte aangehoor te word.

Die opskrif bo die brief lui so: “Die gelowiges in die Nederlande wat wil leef ooreenkomstig die ware reformasie van ons Here Jesus Christus, aan die onoorwinlike Koning Fillips, hulle hoogste heer”. In die eerste paragraaf lees ons: “Deur middel van hierdie brief wil ons u op hoogte stel van die lyding van u volk. Ons sou onsself graag persoonlik by u wou verdedig teen die beskuldiginge wat mense teen ons inbring. Ons vyande het egter soveel valse aanklagte by u ingedien, dat ons nie die kans kry om voor u te verskyn en ons saak by u te bepleit nie. Ons word selfs verban, vermoor en verbrand. Ons is nêrens veilig nie. Daarom vra ons u of u na ons klagte wil luister”.

57 jaar nadat die belydenis oorspronklik geskryf is en 51 jaar nadat ds. de Brés in 1567 ’n wrede marteldood ter wile van sy geloof gesterf het, is die belydenis by die Dordtse Sinode van 1618/19 as een van die drie formulier van eenheid of enigheid deur die Gereformeerde Kerke aanvaar. Dit staan bekend as die Nederlandse Geloofsbelydenis, in Engels die *Belgic Confession*.

Die oorspronklike teks van die belydenis was in Frans, aangesien dit die taal was wat die koning kon verstaan. By die sinode van die Dordrecht is ’n amptelike, regsgeldige Nederlandse teks goedgekeur. Die skriba van die Dordtse Sinode, ds. Festus Hommius, het ’n Latynse weergawe van die teks uitgereik sodat dit ook vir nie-Nederlands sprekende afgevaardigdes en kerke verstaanbaar kon wees (die voertaal by die sinode was Latyn). Daardie teks is egter nooit deur die Sinode as gesaghebbend aanvaar nie (Valensis p 190, par. 35).

Die belydenis is ’n aangrypende en ontroerende samevatting van die Christelike, Gereformeerde geloof. Een saak wat soos ’n goue draad dwarsdeur die belydenis na vore kom, is die soeke na ware eenheid: eenheid met God en eenheid as gelowiges met mekaar. Ook eenheid in leer en lewe, eenheid in die uitleef van die geloof tot eer van God. Daaroor gaan hierdie voordrag.

**2. Die belydenis van eenheid in die NGB**

***Une/unus* – een, alleen, enkel**

***Seul/unicus* – enig, uniek, eiesoortig**

**2.1 God is een**

* ***Artikel 1***

**DIE ENIGE GOD**  
Ons glo almal met die hart en bely met die mond dat daar ’n (Frans – *une*, Latyn - *unum*) enige (Frans - *seule*) en enkelvoudige (Frans - *simple*) geestelike Wese is wat ons God noem.

* ***Artikel 8***

**GOD IS EEN IN WESE EN ONDERSKEIE IN DRIE PERSONE**  
Ons glo volgens hierdie waarheid en hierdie Woord van God in ’n (Frans - *une*) enige (Frans - *seule*) God, een (Frans - *une*) enige (Frans – *seule*, Latyn - *unicum*) Wese, in wie drie Persone is, naamlik die Vader en die Seun en die Heilige Gees ...

... aangesien die Heilige Skrif ons leer dat die Vader en die Seun en die Heilige Gees elkeen sy eie selfstandigheid het, deur sy eienskappe op so 'n wyse onderskei dat hierdie drie Persone slegs een enige God is.

Nogtans is hierdie Persone, wat so onderskeie is, nie gedeel (Frans – *distinctes ne*) nie en ook nie onderling vermeng nie.

* ***Artikel 10***

**DIE GODHEID VAN JESUS CHRISTUS**  
Ons glo dat Jesus Christus ten opsigte van sy Goddelike natuur die eniggebore Seun van God is. Hy is van ewigheid af gebore; Hy is nie gemaak nie en nie geskep nie, want dan sou Hy 'n skepsel wees; Hy is een wese (Frans - *d’une essence*) met die Vader, ewig saam met Hom, die ewebeeld van die Persoon van die Vader en die afskynsel van sy heerlikheid (Heb. 1:3) en in alles aan Hom gelyk (Filp. 2:6).

* ***Artikel 11***

**DIE GODHEID VAN DIE HEILIGE GEES**  
Ons glo en bely ook dat die Heilige Gees ... van een en dieselfde (Frans - *d’une mesme essence*) wese, majesteit en heerlikheid as die Vader en die Seun is; dat Hy inderdaad ware en ewige God is, soos die Heilige Skrif ons leer.

**2.2 Die Woord is een**

* ***Artikel 3***

**DIE GESKREWE WOORD VAN GOD**  
Ons bely dat hierdie Woord van God nie deur die wil van 'n mens gestuur of voortgebring is nie, maar die heilige mense van God het dit, deur die Heilige Gees gedrywe, gespreek, soos die heilige Petrus sê (2 Pet. 1:21).

* ***Artikel 4***

**DIE KANONIEKE BOEKE VAN DIE HEILIGE SKRIF**  
Ons vat die Heilige Skrif in twee dele saam: die Ou en die Nuwe Testament. Dit is die kanonieke boeke waarteen niks ingebring kan word nie. Hulle getal in die kerk van God is soos volg: ...

* ***Artikel 25***

**DIE SEREMONIËLE WET IN CHRISTUS VERVUL**  
Ons glo dat die seremonies en heenwysings van die Wet met die koms van Christus opgehou het en dat alle voorafskaduwing tot 'n einde gekom het. Die gebruik daarvan moet derhalwe onder die Christene afgeskaf word. Die waarheid en inhoud daarvan bly nogtans vir ons in Christus Jesus bestaan: in Hom het hierdie seremonies en heenwysings juis hulle vervulling. Ons gaan ook nog voort om die getuienisse van die wet en die profete te gebruik om ons in die evangelie te bevestig en ook om ons lewe in alle eerbaarheid tot eer van God en volgens sy wil in te rig.

**2.3 Die belydenis is een**

* ***Artikel 9***
* **SKRIFGETUIENIS OOR DIE LEER VAN DIE DRIE-EENHEID**  
  Ons weet dit alles sowel uit die getuienisse van die Heilige Skrif as uit hulle werkinge, veral uit werkinge wat ons in onsself voel. Die getuienisse van die Heilige Skrif wat ons leer om in hierdie heilige Drie-eenheid te glo, staan op baie plekke in die Ou Testament, en dit is nie nodig om hulle almal op te noem nie.

Hierdie leer van die heilige Drie-eenheid is in die ware kerk van die tyd van die apostels af tot nou toe altyd onderhou en gehandhaaf teenoor die Jode, Mohammedane en sommige valse christene en ketters soos Marcion, Mani, Praxeas, Sabellius, Samosatenus, Arius en dergelike, wat tereg deur die regsinnige vaders veroordeel is.

Daarom aanvaar ons in hierdie opsig graag die drie belydenisse, naamlik dié van die Apostels, Nicéa en Atanasius, en ook wat die ou vaders in ooreenstemming hiermee besluit het.

**2.4 Een met Adam**

* ***Artikel 15***

**DIE ERFSONDE**  
Ons glo dat die erfsonde deur die ongehoorsaamheid van Adam oor die hele menslike geslag uitgebrei het. ...

Dit is 'n verdorwenheid van die hele natuur en 'n oorgeërfde gebrek waarmee selfs die klein kindertjies in die moederskoot besmet is... Dit word die kinders van God ewenwel nie tot verdoemenis toegereken nie maar deur sy genade en barmhartigheid vergewe.

**2.5 Een met Christus**

**2.5.1 Uitverkiesing: vertrekpunt vir eenheid**

* ***Artikel 16***

**DIE EWIGE VERKIESING VAN GOD**  
Ons glo dat God, toe die hele geslag van Adam deur die sonde van die eerste mens in die verderf en ondergang gestort is, Hom betoon het soos Hy is, naamlik barmhartig en regverdig. God is barmhartig, aangesien Hy dié wat Hy uitverkies het, uit hierdie verderf trek en verlos; God het hulle, uit louter goedheid en sonder om hulle werke in die minste in aanmerking te neem, in sy ewige en onveranderlike raad uitverkies in Jesus Christus, ons Here. God is regverdig deurdat Hy die ander in hulle val en verderf laat bly waarin hulle hulleself gewerp het.

**2.5.2 Unieke verlosser**

* ***Artikel 19***

**DIE TWEE NATURE VAN CHRISTUS**  
Ons glo dat deur hierdie ontvangenis die Persoon van die Seun onafskeidelik met die menslike natuur verenig en verbind is; dat daar dus nie twee Seuns van God of twee persone is nie maar twee nature in een Persoon (Frans - *une* *seule*) (verenig, terwyl elke natuur nogtans sy onderskeie eienskappe behou.

... Hierdie twee nature is só saam in een Persoon (Frans – *une personne*) verenig dat hulle selfs deur sy dood nie van mekaar geskei was nie.

**2.5.3 Unieke verlossing**

* ***Artikel 21***

**DIE VERSOENING DEUR CHRISTUS**  
... Ons sê daarom tereg saam met die apostel Paulus dat ons met julle oor niks anders praat nie as oor Jesus Christus, en wel oor Hom as die gekruisigde (1 Kor. 2.2); dat ons alles as waardeloos beskou, want om Christus Jesus, ons Here, te ken oortref alles in waarde (Filp. 3:8); dat ons volkome vertroosting in sy wonde vind en dat ons nie enige ander middel hoef te soek of uit te dink om ons met God te versoen nie as slegs hierdie een offerande wat net een maal gebring is, waardeur die gelowiges vir altyd volmaak word (Heb. 10:14).

* ***Artikel 22***

**ONS REGVERDIGING DEUR DIE GELOOF**  
Ons glo dat die Heilige Gees 'n opregte geloof in ons harte laat ontvlam om die ware kennis van hierdie groot geheimenis te verkry. Die geloof omhels Jesus Christus met al sy verdienstes. Dit maak Hom ons eie en soek na niks anders as na Hom nie. Daar is dus net twee moontlikhede: In Jesus Christus is nie alles wat vir ons saligheid nodig is nie, óf dit is alles wél in Hom, en dan het hy wat wat Jesus Christus deur die geloof besit, sy volle saligheid.

**2.5.4 Unieke toegang tot God**

* ***Artikel 26***

**CHRISTUS ONS VOORSPRAAK**  
Ons glo dat ons geen ander toegang tot God het nie as net deur die enigste (Frans – *une seul*) Middelaar en Voorspraak, Jesus Christus, die Regverdige. Hy het juis hiervoor mens geword en in Hom die Goddelike en menslike natuur verenig, sodat ons, mense, tot die Goddelike majesteit toegang kan hê, anders sou die toegang vir ons gesluit wees.

**2.5.5 Unieke lewe vanuit die verlossing**

* ***Artikel 24***

**ONS HEILIGMAKING EN GOEIE WERKE**  
... Daarom is daar geen sprake van dat hierdie regverdigende geloof die mens vir 'n vroom en heilige lewe onverskillig sou maak nie; inteendeel, hy sou daarsonder nooit iets uit liefde tot God doen nie maar slegs uit liefde tot homself en uit vrees vir die verdoemenis. Dit is daarom onmoontlik dat hierdie heilige geloof niks in die mens tot stand sou bring nie.

**2.6 Een met mekaar**

**2.6.1 Een, enige kerk van Christus**

* ***Artikel 27***

**DIE ALGEMENE CHRISTELIKE KERK**  
Ons glo en bely 'n Frans – *une*) enige (Frans – *seul*) katolieke of algemene kerk, 'n Frans – *une*) heilige vergadering van almal wat waarlik in Christus glo, wat almal hulle volle saligheid in Jesus Christus verwag en in sy bloed gewas is, geheilig en verseël deur die Heilige Gees. Hierdie kerk was daar van die begin van die wêreld af en sal tot die einde daar wees, want Christus is 'n ewige Koning, wat nooit sonder onderdane kan wees nie.

* ***Artikel 28***

**ELKEEN IS VERPLIG OM BY DIE WARE KERK AAN TE SLUIT**  
Ons glo - aangesien hierdie heilige vergadering 'n versameling is van hulle wat verlos word en daarbuite geen saligheid is nie - dat niemand, wat sy stand en status ook al is, hom in selftevredenheid van hierdie vergadering afsydig mag hou nie; inteendeel, almal is verplig om daarby aan te sluit en hulle daarmee te verenig om die eenheid (Frans – l’*unite*) van die kerk te bewaar deur hulle almal - as lede van een en dieselfde liggaam - aan sy leer en tug te onderwerp, die nek onder die juk van Jesus Christus te buig en volgens die gawes wat God aan elkeen gegee het, die broers in die opbou van hulle geloof te dien...

**2.6.2 Onder een Hoof**

* ***Artikel 31***

**DIE AMPSDRAERS VAN DIE KERK**  
Verder, wat die bedienaars van die Woord betref: hulle het, op watter plek hulle ook al mag wees, een en dieselfde mag en gesag omdat hulle almal dienaars van Jesus Christus is - die enigste (Frans – *seul*) algemene Opsiener en die enigste Hoof van die kerk.

* ***Artikel 32***

**DIE ORDE EN TUG VAN DIE KERK**  
Ons glo verder dat die regeerders van die kerk, al is dit nuttig en goed om onder mekaar 'n bepaalde orde tot instandhouding van die liggaam van die kerk in te stel en te handhaaf, tog noukeurig moet oppas om nie af te wyk van wat Christus, ons enigste (Frans – *seul*) Meester, vir ons ingestel het nie.

En daarom verwerp ons alle menslike versinsels en alle wette wat mense sou wil invoer om God te dien en om, op watter manier ook al, die gewetens daardeur te bind en te dwing. Ons aanvaar derhalwe slegs wat kan dien om eendrag en eenheid te bewaar en te bevorder en om alles in gehoorsaamheid aan God te onderhou. Daarvoor is nodig die ban en alles wat daarmee saamhang, toegepas ooreenkomstig die Woord van God.

**2.7 Woord en sakrament is een**

**2.7.1 Een doop**

* ***Artikel 34***

**DIE HEILIGE DOOP**  
Ons glo daarom dat iemand wat tot die ewige lewe wil kom, slegs een maal gedoop moet word sonder om dit ooit te herhaal, want ons kan tog ook nie twee maal gebore word nie. Hierdie doop is nie alleen nuttig solank die water op ons is en ons dit ontvang nie, maar ook vir ons hele lewe. Daarom verwerp ons die dwaling van die Wederdopers, wat nie tevrede is met die een (Frans – *seul*) doop wat hulle een (Frans – *une*) maal ontvang het nie, en wat bowendien ook nog die doop van die gelowiges se kindertjies veroordeel.

**2.7.2 Een brood, een beker**

* ***Artikel 35***

**DIE HEILIGE NAGMAAL**  
Hy voed en onderhou die geestelike lewe van die gelowiges wanneer Hy geëet, dit wil sê deur die geloof geestelik toegeëien en ontvang word. Om hierdie geestelike en hemelse brood vir ons af te beeld het Christus aardse en sigbare brood as 'n teken van sy liggaam en wyn as 'n teken van sy bloed ingestel.

aarom behoort niemand daarheen te gaan as hy homself nie eers deeglik ondersoek het nie, sodat hy nie tot sy eie oordeel eet en drink as hy van hierdie brood eet en uit hierdie beker drink nie (1 Kor. 11:29). Kortom, deur die gebruik van hierdie heilige sakrament word ons tot 'n vurige liefde vir God en ons naaste beweeg. Daarom verwerp ons alle brousels en verwerplike versinsels wat mense by die sakrament bygevoeg en daarmee vermeng het, as ontheiliging daarvan. Ons verklaar dat ons tevrede moet wees met die verordening wat Christus en sy apostels ons geleer het, en ons sê dieselfde as wat hulle daarvan gesê het.

**3. Eenheid in die waarheid teenoor aanslae van die bose**

**3.1 God is enig**

’n Belydenis teen veelgodedom, “teologie van godsdienste”, almal wat Drie-eenheid bevraagteken, sinkretisme (o.a. Chrislam)

**3.2 Die Woord is een**

’n Belydenis teen alle vorme van Skrifkritiek

**3.3 Die belydenis is een**

’n Belydenis teen “sogenaamde belydenisloosheid”, aanslag op die dogma

**3.4 Een met Adam**

’n Belydenis teen almal wat die erfsonde ontken en verfoei

**3.5 Een met Christus**

**3.5.1 Uitverkiesing: vertrekpunt vir eenheid**

’n Belydenis teen alle vorme van Arminianisme

**3.5.2 Unieke verlosser**

’n Belydenis teen aanbidding van iemand lans of in die plek van God (afgodery)

**3.5.3 Unieke verlossing**

’n Belydenis teen selfregverdiging en -verlossing

**3.5.4 Unieke toegang tot God**

’n Belydenis teen verheerliking van heiliges

**3.5.5 Unieke lewe vanuit die verlossing**

’n Belydenis teen skeiding van leer en lewe, natuur en genade

**3.6 Een met mekaar**

**3.6.1 Een, enige kerk van Christus**

’n Belydenis teen kerklike verskeurdheid, kerklike hoogmoed, para-kerklike en onkerklike denke

**3.6.2 Onder een Hoof**

’n Belydenis teen alle vorms van hiërargie

**3.7 Woord en sakrament is een**

**3.7.1 Een doop**

’n Belydenis teen wederdopery, verbondsminagting

**3.7.2 Een brood, een beker**

’n Belydenis teen alle vorms van sakramentalisme, oor- en onderskatting van nagmaal